L-allegazzjonijiet ta' Jonathan Ferris dwar indħil politiku fil-qadi ta' dmirijietu meta kien Spettur tal-Pulzija huma ta' gravità kbira. F'pajjiż serju l-Maġistrat tal-Għassa kien jibgħat għas-Sur Ferris u jitolbu għall-provi, u jekk dawn jirriżultaw jordna li jittieħdu l-passi immedjatament. Għax kif qal il-Prim Imħallef xi ġimgħat ilu, kulħadd għandu responsabbiltà biex titħares is-saltna tad-dritt. Inkluż l-Imħallfin u l-Maġistrati. U is-saltna tad-dritt tfisser li kulħadd għandu jbaxxi rasu quddiem il-liġi. Jonathan Ferris qal li meta jippubblika l-informazzjoni li għandu kulħadd ikun jista' jasal għall-konklużjonijiet tiegħu. Ikun ferm aħjar jekk il-provi li għandu jmur bihom għand min jista' jieħu passi, immedjatament. Għax jekk l-istituzzjonijiet inżommuhom sajmin mill-informazzjoni kif nistgħu nippretendu li dawn jaġixxu biex jipproteġuna?